Mestské zastupiteľstvo v Košiciach

Zápisnica
z XXXV. rokovania mimoriadneho Mestského zastupiteľstva v  Košiciach, 
     zo dňa 14. júna 2010

Prítomní: podľa prezenčných listín

Rokovanie mimoriadneho mestského zastupiteľstva otvoril a viedol primátor mesta Košice Ing. František Knapík. Zvolané bolo v súlade s § 23 ods. 2 Rokovacieho poriadku mestského zastupiteľstva. Konštatoval, že z 50 poslancov bolo v úvode prezentovaných 40, čo je väčšina  a mestské zastupiteľstvo bolo uznášania schopné.

K programu rokovania

p. Knapík, primátor mesta Košice – Program rokovania bol v súlade s § 23 ods. 2 Rokovacieho poriadku mestského zastupiteľstva predložený v pozvánke. Požiadal prítomných poslancov, aby hlasovali o jeho schválení.

Hlasovanie č. 1 o programe rokovania: 	za: 43, proti: 1, zdržal sa: -

p. Knapík, primátor mesta Košice – Skonštatoval, že program bol schválený.

*   *   *

Overovatelia zápisnice: 	Peter Hrabovský
	Erika Dolná

*   *   *

Návrhová komisia:	NEKA			Mgr. Ľubica Blaškovičová
	KDH				Martin Boritáš
	SDKÚ, DS			Ing. Adrián Weiszer
 	SMER			PhDr. Pavol Mutafov

Hlasovanie č. 2 o zložení návrhovej komisie: 	za: 41, proti: 1, zdržal sa: 1

p. Knapík, primátor mesta Košice – Skonštatoval, že návrh bol schválený a v návrhovej komisii budú pracovať poslanci  pp. Blaškovičová, Boritáš, Weiszer, Mutafov. Požiadal zvolených členov návrhovej komisie, aby zaujali miesto vo vyhradenom 12. rade a poslancov, aby svoje návrhy na uznesenie k prerokovaným bodom programu predkladali návrhovej komisii v písomnej forme po ústnej informácii prítomných poslancov.

*   *   *

Bod č. 1/ Predaj bytového domu na ul. Podjavorinskej 14 v Košiciach pre obec  Nižná Myšľa

p. Knapík, primátor mesta Košice -  Materiál aj s dôvodovou správou je predložený v písomnej forme. Myslí, že každému z prítomných je známy dôvod, prečo sa pristúpilo k takému riešeniu. Tento návrh bol prerokovaný aj s Radou starostov minulý týždeň s odporúčaním pre mestské zastupiteľstvo prerokovať ho a schváliť. 
V dôvodovej správe sa uvádza, že treba zohľadniť osobitný zreteľ. Myslí si, že tá situácia, ktorá vznikla v susednej obci blízko Košíc a dopady na ľudí, ktorí prišli o bývanie, vlastne aj o pozemky, je vážna. Určite v blízkej budúcnosti majú komplikovanú situáciu a takýmto ľuďom, ktorí sú rodinne a osobnostne spätí s touto obcou, po demontáži a premiestení týchto 2-izbových bytov, sa vie poskytnúť bývanie v katastri obce Nižná Myšľa a zachovať istým spôsobom väzbu na túto lokalitu. 
Po riešeniach, ktoré v budúcnosti určite budú nasledovať, mesto Košice si chce ponechať v kúpnej zmluve ustanovenie, že si uplatni predkupné právo na tieto byty tak, aby ich mohlo v budúcnosti využiť pre vlastné potreby.
Toľko na úvod, otvoril rozpravu k tomuto bodu.

V rozprave vystúpili:

p. Cengel, poslanec MZ – To, čo sa udialo v Nižnej Myšli možno dnes nazvať humanitárnou katastrofou. Je evakuovaných cez 50 domov, 20 domov by už zajtra mala začať búrať armáda. Je podložené, že osídlenie na tomto miesto bolo 5 tisíc rokov a teraz došlo k súbehu dvoch katastrof. Bol to veľký zosuv pôdy v šírke zhruba 500 metrov a dĺžke zhruba tri štvrte kilometra – išlo o tri zosuvy na troch rôznych miestach a následne prišla povodeň z troch riek – Torysy, Oľšavy a Hornádu, ktorá vytopila zvyšné domy. V súčasnosti je bez domova zhruba 150 ľudí. V utorok 1. júna v podstate padol prvý dom p. Petrčáka. Vtedy osobne volal na č. 158 a tam mu policajti povedali, že oni hasičov nezavolajú, že to nie je ich starosť a nebudú túto vec riešiť. V priebehu pár hodín padli ďalšie domy a skupina evakuantov sa presťahovala k príbuzným. V priebehu ďalšieho dňa bol v ďalšom dome, ktorý v noci začal praskať. Zalarmoval hasičov, ktorí evakuovali v podstate trištvrte dediny. V dedine vypadla elektrika, plyn, voda a tento stav trvá už druhý týždeň. V obci sa vytvorili niekoľko metrové trhliny, najhlbšia má zhruba hĺbku 10 metrov, šírku majú niektoré 3 až 10 metrov. Kto to pozná, tak celá oblasť od kostola hore až po hlavnú cestu je jedno zosuvné pásmo. Je predpoklad, že ani v budúcnosti sa dedina nebude dať v nejakej veľkej miere sanovať. 
Domy popraskali, niektoré spadli, odtrhli sa steny, naklonili sa. Cesty v obci prestali existovať, vytvorili sa na nich obrovské trhliny, prípadne vrasy, ktoré sú vysoké až 2  metre. Pod kostolom vznikla obrovská jaskyňa. 
Tu treba povedať, že na celej čiare zlyhali záchranné zložky a štátna správa. Úradníci z obvodného úradu, alebo z civilnej ochrany sa objavili až týždeň a pol po tejto katastrofe. Ich pomoc bola takmer nulová. Ukázalo sa, že záchranné zložky pracujú v tomto štáte neefektívne. Je šokujúce, že záchranné práce robilo asi 30 chlapcov 17 – 18 ročných bez akéhokoľvek výcviku, ktorí stratili vlastné domy, na vlastných autách, za vlastné peniaze po dobu asi 2 týždňov. Vyťahovali majetok a ľudí. Jediný, kto zareagoval a pomohol, bolo mesto Košice a primátor pán Knapík spolu s vedením CO. Navštívili obec a poskytli veľmi účinnú pomoc. Napriek tomu, že mesto nie je nadriadené vidieku a oblasti Košice – okolie – štátna správa to považovalo za zasahovanie do ich kompetencií – mesto poskytlo štáb CO, psychosociálnu pomoc, aj materiálnu pomoc. To, čo predviedol štáb CO mesta Košice pod vedením 
p. Ferjenčíka, možno nazvať vysoko profesionálnou  činnosťou. Riadenie záchranných prác bolo zrazu ako z amerického filmu, rýchle a účinné. Ešte aj chlapci dostali nové uniformy, lebo týždeň sa nemali do čoho prezliecť. Zlepšilo sa vybavenie, strava, baterky a podobne. Ukázalo sa, že jedine mesto Košice má vysoko účinný štáb civilnej ochrany, ktorý vie využiť aj proti divokej štátnej byrokracii. Tiež sa ukázala potreba mať v zálohe prenosné kontajnerové byty a to opakuje aj napriek tomu, že tu v minulosti boli rôzne reči, ale tie katastrofy sa v pravidelných intervaloch opakujú a toto sa ukázalo ako najefektívnejšia pomoc.
V budúcnosti bude zrejme aj diskusia a založení dobrovoľných zborov, ktoré budú mať svoje strediská aj na vidieku, ktoré by mali pomáhať pri povodniach, lesných požiaroch a veľkých kalamitách. Každé väčšie mesto takéto zbory má. Ich úlohou však nie je suplovať požiarnikov, no pri takýchto veľkých katastrofách nie je možné, aby malé požiarne zbory boli na každom mieste. Preto bude potrebné zaoberať sa otázkou, ako vytvoriť tieto záchranné zbory. Ako povedal, štát zlyhal na celej čiare. Počas dvoch týždňov sa na pol dňa objavili vojaci a posledné dva dni sa objavili hasiči.
Dnes je evakuovaných zhruba 50 – 60 domov, každý deň sa vysťahovávajú ďalšie domy, čo je zhruba 150 ľudí. Od utorka  bude búrať armáda tých prvých 20 domov. Začnú sa pripravovať pozemky, siete a cesty v poli, kde by sa mali uložiť tieto bunky, ktorých predaj by sa mal dnes schváliť. Pomoc mesta je skutočne neoceniteľná. 
V mene starostu obce a občanov bol poverený vyjadriť poďakovanie primátorovi mesta p. Knapíkovi, štábu CO mesta Košice p. Ferjenčíkovi, Psychosociálnemu centru, vedeniu mesta i poslancom MZ. Pre evakuantov teraz nie je potrebná pomoc formou oblečenia a stravy, ale oni potrebujú bývať. Mnohí majú pôžičky na dom, ktoré budú roky splácať a pritom dom nemajú. Väčšina domov je nepoistená, lebo buď ich poisťovne nepoistili, resp. ich z rôznych dôvodov nepoistili občania. Napríklad je tu prípad mladej rodiny, ktorá sa zadlžila, postavila dom, no ten ešte nebol skolaudovaný, preto nemohol byť poistený. Je tu iný prípad, inej mladej rodiny, ktorá si kúpila dom za 4 mil. korún, ktorý budú celý život splácať, no kúpili ho len pred mesiacom a nestihli ho poistiť. Je tu rodina, ktorá si osvojila dieťa z detského domova a musela ho vrátiť, lebo nemajú kde bývať. Sú tu ďalšie tragické osudy rôznych rodín, títo ľudia budú musieť splácať svoje podlžnosti, no nemajú kde bývať. Preto ako dar z nebies sa ukazuje toto kontajnerové bývanie. Je predpoklad, že časť ľudí, najmä tých starších, v týchto kontajnerových domoch dožije, niektoré mladé, chudobné rodiny si naopak dokúpia ďalšie moduly a rozšíria si tieto kontajnerové domy a budú splácať starý dom, iní tieto kontajnerové domy vrátia. Títo ľudia určite nezabudnú, kto im pomohol v najťažšej chvíli. 
Znovu zopakoval, že je to najefektívnejší spôsob pomoci, aký v súčasnosti mohol prísť. Dnes sa schváli predaj 15 buniek, čo umožní istému počtu ľudí z týchto 150 evakuovaných občanov, mať kde skloniť hlavu a odraziť sa od dna. Treba však povedať, že akútne potrebný je raz taký počet a preto sa budú musieť zháňať sponzori, darcovia, aby sa pre obec Nižná Myšľa zabezpečilo ešte 10 – 15 unimo buniek v prípade, že sa posuv svahu aspoň stabilizuje a nebude pokračovať.
V závere preniesol jeden pozmeňujúci návrh.  Predložený návrh na uznesenie hovorí, že sa tieto bunky predajú obci za 1,- €. Jeho pozmeňujúci návrh je prideliť tieto bunky na meno konkrétnych ľudí podľa zoznamu, ktorý schválil aj obecný úrad a to z toho dôvodu, že je pravdepodobné, že sa po tejto katastrofe obec zadlží a je pravdepodobné, že pôjdu aj žaloby na obec.  Keďže tieto bunky sú hnuteľným majetkom, hrozí veľké nebezpečenstvo exekúcie. Tiež je tu morálny problém – ak niekto prišiel o taký veľký majetok, tak by mal pocit, že má aspoň niečo svoje, kde môže skloniť hlavu. Preto predniesol takýto pozmeňujúci návrh. Či bude schválený, to je na poslancoch. Je to však s tou podmienkou, že keď občan prestane používať bunku na účel, pre ktorý ju dostal, tak to za 1,- € vráti naspäť mestu. Myslí si, že takýto postup je efektívnejší a bezpečnejší pre občanov.
Ešte raz sa poďakoval všetkým  a povedal, že aj keby za 4 roky nič neurobili, tak tento čin si zasluhuje osobitnú úctu.
Návrh na uznesenie: Mestské zastupiteľstvo v Košiciach v súlade s § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj obytného domu na Podjavorinskej 14 v Košiciach, súpisné číslo 2271 na pozemku parcela č. 4745/56 v k. ú. Luník vo vlastníctve mesta Košice za kúpnu cenu 1,- € pre:
1.	Danihel Ivan, Repiská 178, Nižná Myšľa
2.	Kimler František , Malá Nemecá 85, Nižná Myšľa
3.	Čurilla Piotr, Repiská 184, Nižná Myšľa
4.	Peterčák Ľuboš, Varheďná 199, Nižná Myšľa
5.	Ruščáková Margita, Hlboká 192, Nižná Myšľa
6.	Orlovský Laldislav, Nižná Myšľa 444
7.	Gaško Pavol, Repiská 175, Nižná Myšľa
8.	Kmetzová Helena Hlboká 190, Nižná Myšľa
9.	Lipnická Margita, Pepiská 181, Nižná Myšľa
10.	Poljačeková Anna, Hlboká 194, Nižná Myšľa
11.	Veselá Viera, Varheďná 195, Nižná Myšľa
12.	Lakatoš Jozef, Repiská 180, Nižná Myšľa
13.	Varga Franitšek, Varheďná 196, Nižná Myšľa
14.	Hanc Jozef, Repiská 186, Nižná Myšľa
15.	Nagy Stanislav, Staničná 116, Nižná Myšľa
s predkupným právom mesta Košice za tú istú kúpnu cenu. Predaj predmetnej nehnuteľnosti je prípadom hodným osobitného zreteľa podľa § 9ods. 8 písm. e) zákona č. 258/21009 Z. z.

p. Knapík, primátor mesta Košice – Vo svojom vystúpení p. Cengel povedal, že zoznam schválil obecný úrad. Spýtal sa, či je k tomu prijaté uznesenie obecného zastupiteľstva.

p. Cengel, poslanec MZ – Uznesenie obecného zastupiteľstva je prijaté a zoznam občanov primátorovi mesta odovzdá. Zoznam má od starostu obce a od komisie, ktorá určila, kto bude v tých kontajnerových domoch bývať. Dá sa to overiť telefonicky a sú tu aj občania Nižnej Myšle, ktorí môžu potvrdiť, že k tejto veci bolo miestne zastupiteľstvo.

p. Dolná, poslankyňa MZ – Veľmi súciti s občanmi Nižnej Myšle. Aj v mestskej časti Krásna prežili obdobie zosuvov, povodní a musí sa poďakovať oddeleniu CO, konkrétne p. Ing. Ferjenčíkovi a p. Ing. Vargovej, ktorí veľmi promptne zabezpečovali materiálne potreby, t. j. piesok, vrecia, pomohli pri evakuácii ich občanov a svojim kľudným, vyrovnaným postojom v tejto zlej situácii pomohli aj im, ktorí zabezpečovali potreby v tejto mestskej časti.  Vyslovila srdečné „ďakujem“.

p. Kupec, poslanec MZ – Súhlasil s pomocou, ako je to navrhnuté, len mu v dôvodovej správe chýbalo viac informácií. Teraz, keď bol p. Cengelom prednesený pozmeňujúci návrh, tak mu ešte viac chýba nejaké vysvetlenie. Ide sa predať mestský majetok obci a v dôvodovej správe nie je povedané, či tá obec to chce, aké je jej stanovisko. Kým neodznel pozmeňujúci návrh na konkrétne osoby, tak to bral tak, že všetko je dohodnuté, že je nejaké uznesenie Nižnej Myšle, o ktorom síce poslanci MZ nevedia, ale treba urobiť všetko, čo je najlepšie  pre nich, čo potrebujú, či to chcú, alebo nie. Teraz nevie, ako sa treba rozhodovať. A tak sa mu zdá, že to s nimi ani nie je konzultované. K tomu by potreboval nejaké vysvetlenie, aby vedel, ako sa zachovať. Či hlasovať za pôvodný návrh, alebo za návrh p. Cengela. Nie je tu pán starosta, aby sa vyjadril, čo vlastne potrebujú. 

p. Matoušek, poslanec MZ – Povedal to trochu inak. Samozrejme to, čo sa udialo je mementom pre všetkých, ktorí aj nejaké roky v Košiciach bývajú a vedia, čo sa tu udialo. Odzneli slova chvály na CO. Len pripomenul, že keď sa schvaľuje rozpočet, tak stále treba myslieť na to, že civilná ochrana nech tu 100 rokov nemá prácu, ale musí byť stále pripravená. Toto platí pre toto zastupiteľstvo aj pre budúce zastupiteľstvo. 
Vedia všetci čo sa stalo, no príroda je nevyspytateľná a môžu prísť ďalšie takéto udalosti, preto poprosil, aby sa mesto pripravilo aj na budúce takéto situácie a zabezpečilo si minimálne ubytovanie. Keď sa dobre pamätá, mestská časť Košice – Juh ponúkala určité priestory na civilnú ochranu v blokoch. Vlastníci týchto spoločenstiev ponúkali nejaké priestory, tak by bolo vhodné, znovu si všetky tieto veci prejsť a pozrieť sa kde a akým spôsobom by mesto mohlo v prípade ohrozenia zase pomôcť. 

p. Gamcová – Faktická poznámka. Chcela sa normálne prihlásiť, ale sa nedalo. Reagovala na vystúpenie p. Cengela. Nepochybne, každý z prítomných to sledoval a určite všetci súcitia s ľuďmi, ktorí stratili to najcennejšie, čo k životu potrebujú. 
Pozerá sa však na to aj ako poslanec mesta a predsa len tie kontajnerové byty sú majetkom mesta a preto sa opýtala, či nie je aj nejaká iná možnosť, ako to predať, alebo to dať niekomu konkrétnemu, či sa to nemôže prenajať, alebo či nie je nejaký iný spôsob, ako naložiť s majetkom mesta. 
Samozrejme je za to, aby sa všetkými možnými prostriedkami pomohlo tým ľuďom, len z hľadiska možno aj budúcnosti, keď sa aj Košičania môžu dostať do podobných problémov, či to nie je možné vyriešiť nejakou zmluvou o prenájme.

p. Boritáš, poslanec MZ – Faktická poznámka.  Radšej by vystúpil s normálnym príspevkom ako s faktickou poznámkou. 

p. Knapík, primátor mesta Košice -  Zrušil tento vstup a dal slovo p. Jenčovej.

p. Jenčová, poslankyňa MZ – V podstate zdieľa názor poslankyne p. Gamcovej, že či nie je možné tieto unimo bunky, alebo kontajnerové byty  prenajať, tým pádom by žiaden exekútor na to siahnuť nemohol, slúžili by ľuďom, ktorí to potrebujú a vlastne by nebolo potrebné robiť ani majetkové prevody. Čiže uzavrela by sa nájomná zmluva na dobu, akú potrebujú a žiaden exekútor, či by už išiel na obec, alebo na konkrétneho občana, ktorý chudák nemôže splácať pôžičku za svoj zrútený dom, tak by mu to zabezpečovalo bývanie. To je jej jedna poznámka a takýto návrh dá aj návrhovej komisii. 
Druhá poznámka je k civilnej ochrane. Skutočne štáb na čele s p. Ferjančíkom veľmi promptne a pružne reagoval. Jej skúsenosť je z obdobia po povodniach, keď jej cez telefón pán zástupca riaditeľa MMK kázal vyhlásiť, že nebude elektrika do nedele rána. Samozrejme mestská časť tento pokyn hneď poslúchla a hneď v sobotu večer oboznamovala občanov, že nebude elektrika. Po polhodine hlásenia jej z balkónov začali ukazovať, že nie je v poriadku, lebo elektrika im už svietila. Jednoducho z magistrátu jej zabudli oznámiť spätnú väzbu, že občanom nič netreba hlásiť, lebo elektrika je zapojená. Nechtiac takto šírila poplašnú správu. Odteraz bude plniť takéto pokyny len na základe emailovej, alebo písomnej správy. 

p. Cengel, poslanec MZ – Faktická poznámka. Odznel návrh, žeby to mohol byť aj nájom. Chcel všetkých poprosiť, aby to bol predaj, lebo pre mnohých ľudí, hlavne tých starších to vlastne bude už trvalé bývanie. 
Dal procedurálny návrh, že ak má niekto z prítomných občanov, ktorí prišli o dom a sú tu v sále, aby mohli vystúpiť.

p. Knapík, primátor mesta Košice -  Zaznel procedurálny návrh o možnosti vystúpiť zástupcu občanov z Nižnej Myšle, dal o ňom hlasovať. 

Hlasovanie č. 3: 	za: 40, proti: -, zdržali sa: 3

p. Knapík, primátor mesta Košice – Skonštatoval, že návrh bol prijatý. Ak má niekto 
	z občanov Nižnej Myšle záujem vystúpiť, nech sa pripraví.

p. Boritáš, poslanec MZ – Aj z diskusie, aj z návrhov odzneli štyri možné riešenia.
	1. predaj bytového domu  pre obec Nižná Myšľa,
	2. predaj bytového domy pre fyzické osoby,
	3. prenájom bytového domu pre obec Nižná Myšľa,
	4. prenájom bytového domu  - bytov pre fyzické osoby.
Cíti, že nikto nemá problém s tým, aby sa týmto ľuďom pomohlo, len aby sa nestalo to, že sa budú schvaľovať pozmeňujúce návrhy a nakoniec preto, že sa nebudú vedieť zjednotiť nemusí byť schválený ani jeden, čo určite nikto nechce.
Preto navrhol taký postup, aby bolo všetko v súlade splatnými zákonmi a legislatívno-právnymi predpismi, aby odborní pracovníci mesta dali odborné stanovisko, ktorý z týchto spôsobov je výhodný najprv pre postihnutých občanov a jednak, aby mesto urobilo taký krok, ktorý bude v súlade so všetkými zákonmi. 

p. Dittrich, poslanec MZ – Faktická poznámka. Vzhľadom na veľký počet návrhov, teda 4, navrhol, aby zahlasovali za 10 minútovú prestávku. Poprosil zástupcov poslaneckých klubov, aby zvážili informácie a rozhodli sa.

p. Knapík, primátor mesta Košice – Tiež bol názoru, že sa preruší rokovanie na 10 – 15 minút, aby sa poradili. Sú to nové skutočnosti, ktoré treba zobrať do úvahy. Je pravdou, že sa možno niektoré veci nedomysleli, resp. tak ako to bolo pripravené, tak to malo istý dôvod, no v každom prípade treba prebrať aj tu možnosť prenájmu, či predaja konkrétnym fyzickým osobám, ak je k tomu doklad, ako to prezentoval poslanec p. Cengel. Určite sa chcú rozhodnúť pre najvýhodnejší variant.

p. Matoušek, poslanec MZ – Faktická poznámka. O procedurálnom návrhu by sa malo hlasovať, no pred prestávkou by si mali vypočuť odborné stanovisko. Mali by vedieť, o ktorých alternatívach majú poslanecké kluby jednať.

p. Knapík, primátor mesta Košice – Odborní pracovníci z majetkového oddelenia sú pripravení, takže sa k tomu vyjadria. Dal najprv slovo zástupkyni postihnutých občanov z Nižnej Myšle.

p. Čurillová, občianka z Nižnej Myšle – Všetko to, čo tu bolo povedané o Nižnej Myšli je pravda. Ich rodiny stratili domy, domovy, deti stratili kamarátov, lebo museli odísť. Mnohí z nich si na nový dom už nezarobia z jednoduchého dôvodu, že už majú veľa rokov, Sú tam deti, ktoré od septembra vstupujú do maturitných ročníkov. Nevie si predstaviť, ako sa budú pripravovať na tieto ich skúšky dospelosti, lebo jednu už pred dvomi týždňami urobili tým, že sami postihnutí pomáhali postihnutým. Chceli postihnutým variť čaj, chceli ich ochraňovať. Bola to veľká skúška. Ona, ako obyvateľka Nižnej Myšle je na nich hrdá. Poprosila, aby im mesto pomohlo, aby urobilo všetko čo môže. Je to ich veľká prosba.

p. Knapík, primátor mesta Košice – Myslí, že naozaj veľkou skúškou statočnosti neprešli len mladí ľudia, ale aj všetci dospelí a určite aj mesto prezentovalo svoju snahu pomôcť a v rámci možností pomáhať aj naďalej, lebo aj Košice zápasili so živlom, tiež to nebol jednoduchý boj a ten ešte v niektorých lokalitách trvá.

p. Pučanová, vedúca Oddelenia majetkové MMK – Najjednoduchší, najrýchlejší a najčistejší spôsob pomoci týmto občanom je predaj obytného domu tak, ako ho má teraz mesto zapísaný na liste vlastníctva, čiže predaj obytného domu pre obec Nižná Myšľa, ktorá jednotlivé byty ďalej prenajme tým občanom, ktorí to najviac potrebujú. Pokiaľ by mali postupovať tak, ako to navrhol poslanec p. Cengel, aby to bol predaj bytov konkrétnym občanom, tak mesto by muselo tento obytný dom rozdeliť na byty, dať zapísať na list vlastníctva ako byty a takto postupne predávať. Bola by to podstatne dlhšia cesta, aby sa ľudia dostali k týmto bytom. Pokiaľ by sa byty konkrétnym občanom prenajímali, občania by museli prísť do Košíc, no predpokladá sa, že chcú ostať v Nižnej Myšli. Prenájom obci sa nedá realizovať, ak sa má celý tento dom previesť na územie Nižnej Myšle. Tam je problém s presunom celého obytného domu do katastrálneho územia Nižná Myšľa.  Nájomná zmluva s obcou sa dá urobiť, ale zase sa musí vyčleniť pozemok v Nižnej Myšli, kde by sa tento obytný dom preniesol. Mesto nájomnú zmluvu na pozemok a Nižná Myšľa nájomnú zmluvu na obytný dom.  Keď sa predáva, tak netreba žiaden prenájom  pozemku, ale ak by sa obytný dom prenajímal a mal by sa preniesť do katastrálneho územia Nižná Myšľa, tak musí byť určitý priestor - pozemok, kde ho mesto prenesie. 
Preto povedala, že najjednoduchší, najrýchlejší spôsob pomoci je predaj v takom stave, ako ho mesto má aj zapísaný právne na liste vlastníctva a to pre obec Nižná Myšľa.

p. Knapík, primátor mesta Košice -  Bude prestávka, kde sa to preberie.

p. Matoušek, poslanec MZ – Faktická poznámka. Pri predaji ho zaujíma otázka, či nie je možné urobiť plombu na katastri v prospech mesta Košice. To by potom vyriešilo všetko. Predaj plus plomba v prospech mesta by vyriešili celý tento problém. 

p. Cengel, poslanec MZ – Faktická poznámka. Aby sa rozumeli. Dnes na Luníku IX je obytný dom, ktorý je panelák. Tento obytný dom bude rozobratý na 15 malých domčekov. Fyzicky bude rozdelený a pôjde na konkrétne parcely pre konkrétnych občanov, pretože títo občania prišli aj o parcely. Znamená to, že obec bude postupne riešiť aj pozemky, kde využije zákon o civilnej ochrane, zaberie tieto pozemky z titulu, že je vyhlásený mimoriadny stav a postupne ich bude vysporiadavať. Tieto kontajnerové domčeky nebudú mať pevný základ, preto nebude možné ich zapísať do katastra. Aj keby si to obec kúpila, v žiadnom prípade ho nezapíše do katastra, lebo sa jednotlivé domy postavia na podložie, čo armáda pripraví, na makadam, privedie tam siete a takýmto spôsobom tam títo ľudia budú môcť koncom týždňa bývať. Preto sa to ani nebude zapisovať do katastra ak si to dotyčný občan trochu vyrieši, ak sa zmôže, tak si na tom pozemku znovu postaví dom a kontajner vráti späť mestu. Taká je filozofia. V prípade starších ľudí to užívanie bude zrejme dlhšie. Preto odporúča návrh odpredaja pre jednotlivých občanov.

p. Müller, poslanec MZ – Faktická poznámka. V mimoriadnych prípadoch sa prijímajú mimoriadne opatrenia. Myslí si, že toto je mimoriadny prípad. To svojho pohľadu predpokladá, že najlepším variantom by bol predaj obci s tým, že bude plomba, že mesto má prednostné právo na odkúpenie. To je  plomba. Nechce odísť z tohto rokovania bez toho, žeby sa neprijalo uznesenie, že chcú a že pomôžu tým ľuďom. Znamená to, že teraz musia nájsť také východisko, aby to bolo možné urobiť. Je to zložitá situácia, ale povodeň  nie je každý deň  a ľudia neprídu každý deň o domy. Možno aj keď sa pôjde na hrane zákona,  treba nájsť východisko a ísť do rizika.

p. Ivanko, poslanec MZ – Faktická poznámka. Zhodou okolnosti bol vonku a bol pri telefonáte, keď jeden novinár telefonoval so starostom obce a starosta obce mu povedal, že žiadne uznesenie k tomuto nebolo prijaté. Bol veľmi zvedavý,  ako to je, lebo ten menoslov vôbec nebol schválený.

p. Knapík, primátor mesta Košice – Cez prestávku sa preberú tieto alternatívy a bude predložený najvhodnejší návrh, aby sa zámer naplnil. 
Ešte k situácii, ktorá vznikla v MČ Košice – Nad jazerom. Keď riešili stav, ktorý vznikol v rozvodni pri Teplárni s dopadom na mestskú časť Jazero, keď odtiaľ odchádzali zhruba o 18.00 hod., tak po dohode všetkých zúčastnených, vrátane predsedu krízového štábu zaznel záver, že minimálne do nedele zhruba do 12.00 hod. to nebude možné spustiť a treba občanov vyrozumieť, aby sa pripravili na to, že elektrický prúd nebude spustený. To, že v priebehu hodiny, dvoch nastali okolnosti, na základe ktorých došlo k zmenám a dostali nariadenie, že to majú spustiť, za to naozaj zástupcovia mesta a členovia krízového štábu nemôžu. A že informácia bola iba formou sms, to je fakt. Mesto naozaj nenesie vinu na tom ak povedali, že ako zástupcovia samosprávy urobia všetko preto, aby obyvateľov, ktorým mohli vzniknúť problémy v domácnostiach, informovali.
Vyhlásil 15 minútovú prestávku.

p. Knapík, primátor mesta Košice – Ukončil prestávku. Rozprava pokračuje.

p. Cengel, poslanec MZ – Odznela tu dezinformácia, ktorá sa vysvetlila. Pán starosta z Nižnej Myšle tu bol a potvrdil tento zoznam a tak isto potvrdil uznesenie zastupiteľstva. V tejto chvíli je to však nepodstatné, lebo sa dohodlo na inom riešení a on stiahol svoj pozmeňujúci návrh, aby to išlo na občanov. Dohodlo sa, že sa bude hlasovať o pôvodnom návrhu a to odpredaj pre obec za 1,- €. Poprosil všetkých poslancov o podporu tohto pôvodného návrhu.

p. Boritáš, poslanec MZ – Chcel predniesť informáciu v pôvodnom duchu, že po porade budú podporovať pôvodný návrh na uznesenie o čo požiadal aj ostatných poslancov. Všetky ostatné náležitosti budú na meste promptne riešené. Je to mimoriadna situácia a akékoľvek mimoriadne kroky bude treba urobiť, tak sa to následne aj urobí, ale teraz ide o to, aby občania mohli čím rýchlejšie mať strechu nad hlavou. Poprosil o podporu pôvodného uznesenia bez akýchkoľvek ďalších pripomienok. 

p. Knapík, primátor mesta Košice – Uzavrel rozpravu a dal slovo návrhovej komisii. 

p. Boritáš, poslanec MZ – Za návrhovú komisiu informoval prítomných, že poslankyňa  p. Jenčová tiež stiahla svoj pozmeňujúci návrh. 
Prečítal pôvodný návrh na uznesenie. 
Mestské zastupiteľstvo v Košiciach v súlade s § 6 ods. 2 písm. b) a § 29 ods. 1 písm. b) Štatútu mesta Košice schvaľuje predaj bytového domu na Podjavorinskej 14 v Košiciach, súpisné číslo 2271 na pozemku parcela č. 4745/56 v k. ú. Luník vo vlastníctve mesta Košice za kúpnu cenu 1,- € pre obec Nižná Myšľa s predkupným právom mesta Košice za tú istú kúpnu cenu. Predaj predmetnej nehnuteľnosti je prípadom hodným osobitného zreteľa podľa § 9 ods. 8 písm. e) zákona č. 258/21009 Z. z.

Hlasovanie č. 4: 	za: 38, proti: -, zdržal sa: -

p. Knapík, primátor mesta Košice – Skonštatoval, že uznesenie bolo prijaté. Je 100 % súhlas všetkých prítomných poslancov. Postihnutým obyvateľom Nižnej Myšle  zaželal veľa síl a vytrvalosti a verí, že v čo najkratšom čase zvládnu práce, aby tie byty mohli byť využité a priniesli im to, čo najviac potrebujú – náhradu domova.

*   *   *

Bod č. 2/ Návrh na riešenie bytovej situácie pre obyvateľov mesta, Košice postihnutých povodňami – núdzové bývanie

p. Knapík, primátor mesta Košice – V tomto prípade ide o obyvateľov mesta Košice. 
Materiál je v písomnej podobe s krátkym vysvetlením, aj návrhom na uznesenie.
Nakoľko sa do rozpravy nikto neprihlásil, uzavrel ju a dal slovo návrhovej komisii. 

p. Boritáš, poslanec MZ – Prečítal pôvodný návrh na uznesenie.
Mestské zastupiteľstvo v Košiciach v súlade s § 6 ods. 2 písm. b) a § 29 ods. 1 písm. b) Štatútu mesta Košice schvaľuje využitie voľných bytov na Golianovej ulici č. 32, 33 a voľných bytov na Baltickej ulici č. 18 pre účely riešenia krízového ubytovania obyvateľov mesta Košice postihnutých povodňami na dobu určitú, do definitívneho doriešenia ich bytovej situácie.

Hlasovanie č. 5: 	za: 38, proti: -, zdržal sa: -

p. Knapík, primátor mesta Košice – Skonštatoval, že uznesenie bolo prijaté.

*   *   *

Program XXXV. mimoriadneho rokovania mestského zastupiteľstva sa vyčerpal. Na ďalšom riadnom  XXXVI. rokovaní mestského zastupiteľstva sa stretnú 29.6.2010. Rokovanie mestskej rady bude v stredu 16.6.2010. 
Primátor mesta Košice Ing. František Knapík poďakoval prítomným za účasť a podporu prerokovaných bodov, ktoré si naozaj vyžadovali mimoriadny prístup. Vyhlásil XXXV. mimoriadne rokovanie mestského zastupiteľstva za ukončené.

        Ing. Marek Kolárčik						Ing. František  Knapík
riaditeľ Magistrátu mesta Košice					primátor mesta Košice

Zápisnica vyhotovená 28. 6. 2010
Zapisovateľka: Blanka Lukáčová

Overovatelia zápisnice:

Peter Hrabovský	....................................................	Podpísal dňa : 29. júna 2010

Erika Dolná		....................................................	Podpísala dňa : 29. júna 2010

Obsah

1	Úvod, k programu rokovania
2 	Predaj bytového domu na ul. Podjavorinskej 14 v Košiciach pre obec 
Nižná Myšľa
10	Návrh na riešenie bytovej situácie pre obyvateľov mesta, Košice 
postihnutých povodňami – núdzové bývanie
11	Záver